সংবিধানে আল্লাহর নাম পুনঃস্থাপনে আমরা জেহাদের জন্য তৈরি  সংবিধানে আল্লাহর নাম পুনঃস্থাপনে আমরা জেহাদ করতে প্রস্তুত বলে ঘোষণা দিয়েছেন খেলাফত আন্দোলনের আমীর মাওলানা শাহ আহমাদুল্লাহ আশরাফ। তিনি বলেন, আমাদের আন্দোলন কোন সরকার পরিবর্তন বা ক্ষমতা গ্রহণের জন্য নয়। কোটি কোটি মুসলমানের ইমানের দাবি রক্ষা করতেই আমরা মাঠে নেমেছি। প্রয়োজনে আসন্ন রমজান মাসেও এই কর্মসূচি অব্যাহত থাকবে। এ ক্ষেত্রে রমজান মাসে  ঐতিহাসিক বদর যুদ্ধের কথা স্মরণ করেন তিনি। গতকাল রাজধানীর একটি হোটেলে ১২টি ইসলামিক দলের ডাকা ৩০ ঘণ্টা লাগাতার হরতালের প্রস্তুতি সভা উপলক্ষে আয়োজিত সংবাদ সম্মেলনে তিনি এসব কথা বলেন। এতে লিখিত বক্তব্য পাঠ করেন খেলাফত মজলিসের নায়েবে আমীর মাওলানা আবদুর ইউসুফী। সংবিধান থেকে আল্লাহর ওপর আস্থা ও বিশ্বাস বাদ দেয়াকে সরাসরি আল্লাহর সঙ্গে যুদ্ধ ঘোষণার শামিল মন্তব্য করে মাওলনা ইউসুফী বলেন, এ মুহূর্তে কোন মুমিন মুসলমান নীরবে বসে থাকতে পারেন না। এর প্রতিবাদ করা ইমানি দায়িত্ব। তিনি বলেন, সংবিধানে বিসমিল্লাহর পরিবর্তে নতুন  একটি বাংলা অনুবাদ সংযোজন করা হয়েছে। এতে প্রমাণ হয় এ সরকার বিসমিল্লাহর শত্রু। আল্লাহর সৈনিকদের ইমানি দায়িত্ব হিসেবে হরতার পালনের আহ্বান জানিয়ে তিনি বলেন, এর বিনিময়ে আমরা আল্লাহর প্রেমের পরিচয় দেব, জান্নাত পাব। আওয়ামী লীগের অনেক লোক সংবিধানে আল্লাহর ওপর আস্থা বিশ্বাস পুনঃস্থাপনের পক্ষে বলে সংবাদ সম্মেলনে দাবি করা হয়। ইসলামী ঐক্যজোটের মহাসচিব মাওলানা আবদুল লতিফ নেজামী, মাওলানা জাফর উল্লাহ খান, সম্মিলিত ওলামা মাশায়েখ পরিষদের নেতা মাওলানা মহিউদ্দিন রাব্বানী, মাওলানা আহমদ আলী কাসেমী, ড. মাওলানা খলিলুর রহমান মাদানী,  আলমগীর মজুমদার, মাওলানা রুহুল আমিন, মাওলানা ফখরুল ইসলাম, মাওলানা আবদুল মোমেন নাসেরীসহ বিভিন্ন ইসলামিক দলের নেতা এ সময় উপস্থিত ছিলেন।